text: Kraftig blæst i morgen
  19 december 2014 kl. 09.12
  Det bliver så kraftigt blæsevejr i morgen, at der bliver forhøjet vandstand i Vadehavet.
  Weekenden? Den bliver mere våd end hvid.
  Og med kraftig blæst i morgen.
  - Det bliver en noget blæsende lørdag med byger og kraftig vind sydpå. Der kan komme hagl nogle steder og forhøjet vandstand i Vadehavet, hvor der kan blive 2,4 meter over daglig vande, siger Frank Nielsen, vagthavende meteorolog ved DMI, ifølge ritzau.
  Søndag bliver det mindre blæsende, og nogle steder vil der være solskin om formiddagen. Dog bliver det regnfuldt om eftermiddagen.
  Men hvad med juleaften? Får vi en hvid jul?
  Nej!
  - Jeg tror ikke på, at der kommer noget med hvidt på juleaftensdag. Men det bliver noget koldere første juledag og anden juledag, så der kan godt komme slud- og snebyger fra nord, men indtil da er det trafiksikkert vejr, siger Frank Nielsen.
  